[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.10.2008

COM(2008) 628 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με τη συνέχεια που δόθηκε στις αποφάσεις απαλλαγής για το 2006 (Σύνοψη) - Συστάσεις του Συμβουλίου υποβληθείσες σύμφωνα με το άρθρο 276 της συνθήκης ΕΚ, το άρθρο 180β της συνθήκης Ευρατόμ, το άρθρο 147 του δημοσιονομικού κανονισμού για τον γενικό προϋπολογισμό, καθώς και το άρθρο 119 παράγραφος 5 του δημοσιονομικού κανονισμού του ΕΤΑ και παρόμοιες διατάξεις στον προηγούμενο ad hoc δημοσιονομικό κανονισμό του ΕΤΑ {SEC(2008)2580}

ΠΙΝΑΚΑΣ ΠΕΡΙΕΧΟΜΕΝΩΝ

ΠΡΟΟΙΜΙΟ 3

I. Σύσταση του Συμβουλίου σχετικά με τον γενικό προϋπολογισμό 4

A) Εισαγωγή (έγγραφο εργασίας της Επιτροπής, σημεία 1-2) 4

B) Η (ΔA) και πληροφοριακά στοιχεία προς υποστήριξή της (έγγραφο εργασίας της Επιτροπής, σημεία 3-5) 4

Γ) Εσωτερικός έλεγχος της Επιτροπής (έγγραφο εργασίας της Επιτροπής, σημεία 6-10) 4

Δ) Δημοσιονομική διαχείριση (έγγραφο εργασίας της Επιτροπής, σημεία 11-14) 5

E) Έσοδα (έγγραφο εργασίας της Επιτροπής, σημεία 15-17) 5

ΣΤ) Κοινή γεωργική πολιτική (έγγραφο εργασίας της Επιτροπής, σημεία 18-20) 6

Ζ) Διαρθρωτικά μέτρα (έγγραφο εργασίας της Επιτροπής, σημεία 21-25) 6

H) Εσωτερικές πολιτικές, συμπεριλαμβανομένης της έρευνας (έγγραφο εργασίας της Επιτροπής, σημεία 26-32) 7

Θ) Εξωτερικές δράσεις (έγγραφο εργασίας της Επιτροπής, σημεία 33-35) 8

Ι) Προενταξιακή στρατηγική (έγγραφο εργασίας της Επιτροπής, σημεία 36-38) 8

ΙΑ) Διοικητικές δαπάνες (έγγραφο εργασίας της Επιτροπής, σημεία 39-46) 9

ΙΒ) Χρηματοδοτικά μέσα και τραπεζικές δραστηριότητες (έγγραφο εργασίας της Επιτροπής, σημεία 47-48) 9

II. Ειδικές εκθέσεις του Ελεγκτικού Συνεδρίου (έγγραφο εργασίας της Επιτροπής, σημεία 49-63) 10

III. Ευρωπαϊκά Ταμεία Ανάπτυξης (έγγραφο εργασίας της Επιτροπής, σημεία 64-66) 10

ΠΡΟΟΙΜΙΟ

Όπως το απαιτούν οι Συνθήκες και οι δημοσιονομικοί κανονισμοί, η Επιτροπή συνέταξε εκθέσεις παρακολούθησης σχετικά με τις απαλλαγές για το 2006 ακολουθώντας τις συστάσεις που διατύπωσε το Συμβούλιο στις 12 Φεβρουαρίου 2008 και τα ψηφίσματα που εξέδωσε το Ευρωπαϊκό Κοινοβούλιο στις 22 Απριλίου 2008. Η παρούσα έκθεση παρακολούθησης αφορά τις συστάσεις του Συμβουλίου. Οι συστάσεις του Κοινοβουλίου .αποτελούν αντικείμενο ξεχωριστής έκθεσης παρακολούθησης .

Οι εν λόγω συνοπτικές εκθέσεις, που δημοσιεύονται σε όλες τις επίσημες γλώσσες της ΕΕ, συμπληρώνονται από έγγραφα εργασίας της Επιτροπής, στα οποία αναφέρονται λεπτομερώς οι απαντήσεις σε κάθε συγκεκριμένη σύσταση τόσο του Συμβουλίου όσο και του Κοινοβουλίου. Στις απαντήσεις αναφέρονται τα μέτρα που προτίθεται να λάβει ή έχει ήδη λάβει η Επιτροπή, καθώς και οι συστάσεις στις οποίες η Επιτροπή δεν πρόκειται ή δεν είναι σε θέση να δώσει συνέχεια. Λόγω μεταφραστικών περιορισμών, τα λεπτομερή έγγραφα εργασίας δημοσιεύονται στα αγγλικά, γαλλικά και γερμανικά. Κάθε κεφάλαιο των συνοπτικών εκθέσεων περιλαμβάνει αντίστοιχες παραπομπές στους οικείους αριθμούς των συστάσεων που αναφέρονται στα έγγραφα εργασίας.

Η Επιτροπή προσδιόρισε συνολικά 66 συστάσεις που το Συμβούλιο υπέβαλε στην Επιτροπή στο πλαίσιο της απαλλαγής για το 2006. Η Επιτροπή εκτιμά ότι όσον αφορά 42 συστάσεις αναλήφθηκε ήδη η απαιτούμενη δράση, παρόλο που σε ορισμένες περιπτώσεις πρέπει να εξεταστούν τα αποτελέσματα των δράσεων. Για άλλες 24 συστάσεις, δέχεται να λάβει τα μέτρα που συνιστά το Συμβούλιο.

I. Σύσταση του Συμβουλίου σχετικά με τον γενικό προϋπολογισμό

A ) Εισαγωγή (έγγραφο εργασίας της Επιτροπής, σημεία 1-2)

Η Επιτροπή συμφωνεί με την άποψη του Συμβουλίου ότι όλοι οι φορείς που συμμετέχουν στην εκτέλεση του προϋπολογισμού πρέπει να εξακολουθήσουν να καταβάλλουν κάθε προσπάθεια για να βελτιώσουν τη λειτουργία των συστημάτων εποπτείας και ελέγχου και να εξακολουθήσουν να σημειώνουν πρόοδο προς την επίτευξη μιας δήλωσης αξιοπιστίας χωρίς επιφυλάξεις για όλους τους τομείς του προϋπολογισμού.

Τον Φεβρουάριο του 2008 η Επιτροπή υπέβαλε έκθεση προόδου σχετικά με το σχέδιο δράσης της Επιτροπής για ένα ολοκληρωμένο πλαίσιο εσωτερικού ελέγχου (COM(2008) 110) και κατέληξε στο συμπέρασμα ότι τα περισσότερα «κενά» έχουν καλυφθεί. Οι εργασίες θα ολοκληρωθούν το 2008 και η πρώτη έκθεση αξιολόγησης επιπτώσεων θα εκδοθεί στις αρχές του 2009.

Η Επιτροπή ολοκληρώνει τον υπολογισμό του κόστους των ελέγχων στη γεωργία, στο ETΠA και στην άμεση κεντρική διαχείριση. Τα αποτελέσματα θα αποτελέσουν τη βάση ανακοίνωσης της Επιτροπής το φθινόπωρο του 2008 με σκοπό την αναθέρμανση των διοργανικών συζητήσεων για τον αποδεκτό κίνδυνο.

Όσον αφορά την απλούστευση, δεν αναμένονται πολλές αλλαγές βάσει της τρέχουσας νομοθεσίας. Για τον γύρο νομοθετικών διαπραγματεύσεων 2007-2013, ορισμένα στοιχεία που έχουν ως στόχο τη μείωση των σφαλμάτων εισήχθησαν σε συγκεκριμένους τομείς, μεταξύ άλλων στην αγροτική ανάπτυξη και στις διαρθρωτικές δράσεις. Η Επιτροπή έχει διασαφηνίσει τους κανόνες με κατευθυντήριες γραμμές π.χ. για το ΠΠ7, τους εκτελεστικούς κανόνες των διαρθρωτικών ταμείων 2007-2013, την εκπαιδευτική πολιτική 2007. Η Επιτροπή θα συνεχίσει να παρέχει στήριξη και περαιτέρω καθοδήγηση όπου παρίσταται ανάγκη. Επίσης, η Επιτροπή θα μεριμνήσει ώστε κάθε μελλοντική νομοθετική πρόταση να περιλαμβάνει σαφείς και απλούς κανόνες.

B ) Η (ΔA) και πληροφοριακά στοιχεία προς υποστήριξή της ( έγγραφο εργασίας της Επιτροπής, σημεία 3-5)

Όπως συνέστησε το Συμβούλιο, η Επιτροπή έλαβε κατά το δέον υπόψη της τις παρατηρήσεις λογιστικού χαρακτήρα που διατύπωσε το Ελεγκτικό Συνέδριο στην ετήσια έκθεσή του για το 2006 στο πλαίσιο της κατάρτισης των κοινοτικών λογαριασμών, μεταξύ άλλων όσον αφορά τις διαδικασίες διαχωρισμού των χρήσεων. Η Γενική Διεύθυνση Εκπαίδευσης και Πολιτισμού και ο εκτελεστικός οργανισμός της διαχωρίστηκαν και οι ετήσιοι λογαριασμοί για το 2007 καταρτίστηκαν χωριστά.

Γ) Εσωτερικός έλεγχος της Επιτροπής (έγγραφο εργασίας της Επιτροπής, σημεία 6-10)

Περαιτέρω προσπάθειες απαιτούνται για την κάλυψη ορισμένων ελλείψεων στα συστήματα εποπτείας και ελέγχου, ιδίως εκείνων που έχουν επισημανθεί στις επιφυλάξεις των εξουσιοδοτημένων διατακτών, και σε σχέση με δημοσιονομικές πτυχές που δεν κρίθηκαν ικανοποιητικές από το Ελεγκτικό Συνέδριο. Η Επιτροπή θα λάβει δραστικά μέτρα για να εξαλείψει τα αίτια των επιφυλάξεων που διατυπώνονται στις ετήσιες εκθέσεις δραστηριοτήτων του 2007 και θα παρακολουθεί στενά τη σχετική πρόοδο.

Η Επιτροπή θα καταβάλει όλες τις προσπάθειες που απαιτούνται για να αποδείξει την αποτελεσματικότητα των ελέγχων της. Η Επιτροπή συμπεριέλαβε στις σημειώσεις για τους ετήσιους λογαριασμούς των Ευρωπαϊκών Κοινοτήτων για το οικονομικό έτος 2007 ένα νέο κεφάλαιο σχετικά με την ανάκτηση των αχρεωστήτως καταβληθέντων ποσών ακολουθώντας αποφάσεις δημοσιονομικής διόρθωσης που η ίδια έλαβε. Στόχος αυτού του κεφαλαίου είναι να παρουσιασθεί γενική εικόνα της διαδικασίας που εφαρμόζεται για την ανάκτηση των αχρεωστήτως καταβληθέντων ποσών και να δοθεί η καλύτερη δυνατή εκτίμηση του συνολικού ποσού.

Το λογιστικό σύστημα της Επιτροπής επεκτείνεται ώστε να επιτρέπει, ήδη από το 2008, πλήρη αναφορά των διορθώσεων σφαλμάτων που πραγματοποίησε η Επιτροπή, συμπεριλαμβανομένων των σφαλμάτων που έχουν σχέση με τις πληρωμές των προηγούμενων ετών, και να παρέχει περισσότερες πληροφορίες όσον αφορά την ικανότητα της Επιτροπής να ανακτά κεφάλαια σε πολυετή βάση.

Η Επιτροπή εντείνει επίσης τη δράση της ώστε οι πληροφορίες που λαμβάνει από τα κράτη μέλη σχετικά με τις δημοσιονομικές διορθώσεις και ανακτήσεις που αυτά πραγματοποιούν να είναι αξιόπιστες. Πληροφορίες για τις ανακτήσεις περιλαμβάνονται στη δημοσιονομική έκθεση του ΕΓΤΠΕ Τμήμα Εγγυήσεων και στη 18η ετήσια έκθεση σχετικά με την εφαρμογή των διαρθρωτικών ταμείων καθώς και στις σημειώσεις των τελικών λογαριασμών 2006.

Δ) Δημοσιονομική διαχείριση (έγγραφο εργασίας της Επιτροπής, σημεία 11-14)

Η Επιτροπή συμφωνεί πλήρως όσον αφορά τη σημασία της κατάρτισης ρεαλιστικού προϋπολογισμού και έχει λάβει τα συνιστώμενα μέτρα με σκοπό να εξασφαλίσει αποτελεσματική δημοσιονομική διαχείριση σε όλη τη διάρκεια της περιόδου προγραμματισμού. Το ΠΠ 2009 έχει συνταχθεί εξολοκλήρου σύμφωνα με τις εν λόγω αρχές.

Οι προβλέψεις για τις αναλήψεις υποχρεώσεων υπερβαίνουν πάντα τις πληρωμές, δεδομένου ότι οι τελευταίες αφορούν μεγαλύτερα χρονικά διαστήματα από ό,τι οι αναλήψεις υποχρεώσεων. Δεδομένου ότι οι αναλήψεις υποχρεώσεων κατά γενικό κανόνα αυξάνονται κάθε χρόνο, το επίπεδο των αναλήψεων υποχρεώσεων που απομένουν προς εκκαθάριση (RAL) αναμένεται επίσης να αυξηθεί. Ο κανόνας ν+2/ν+3 στην πολιτική συνοχής εξασφαλίζει τη χρησιμοποίηση του μεγαλύτερου μέρους των αναλήψεων υποχρεώσεων εντός χρονικού διαστήματος 2 - 3 ετών.

E ) Έσοδα (έγγραφο εργασίας της Επιτροπής, σημεία 15-17)

Η Επιτροπή εκφράζει την ικανοποίησή της διότι το Ελεγκτικό Συνέδριο διαπίστωσε και όσον αφορά το 2006 ότι η συνολική λειτουργία των συστημάτων ελέγχου και εποπτείας για τα έσοδα ήταν ικανοποιητική και ότι γενικά οι σχετικές πράξεις υπήρξαν νόμιμες και κανονικές. Βάσει εγγράφου εργασίας που συνέταξε η Επιτροπή, η Συμβουλευτική Επιτροπή Ιδίων Πόρων (ΣΕΙΠ) εξέτασε το αίτημα του Συμβουλίου για ποιοτική εκτίμηση της διοίκησης, της διαχείρισης και του ελέγχου των συστημάτων των παραδοσιακών ιδίων πόρων και των ιδίων πόρων ΦΠΑ. Η συμβουλευτική επιτροπή κατέληξε στο συμπέρασμα ότι η εκτίμηση αυτή θα ήταν καλύτερο να ενταχθεί στο ευρύτερο πλαίσιο της αναθεώρησης του προϋπολογισμού.

Οι κατευθυντήριες γραμμές για τη λογιστική Β εκδόθηκαν και συζητήθηκαν στη συνεδρίαση που πραγματοποίησε η Συμβουλευτική Επιτροπή Ιδίων Πόρων (ΣΕIΠ) τον Δεκέμβριο του 2007.

Όσον αφορά τις επιφυλάξεις για ορισμένα θέματα των ετήσιων δηλώσεων ΦΠΑ των κρατών μελών που περιλαμβάνονται από την Επιτροπή στις εκθέσεις ελέγχου της, η Επιτροπή σκοπεύει να εφαρμόσει τρίπτυχη προσέγγιση. Οι επιφυλάξεις θα χωριστούν σε κατηγορίες και θα ενταχθούν σε πλαίσιο που θα καθορίζει σαφώς τις προτεραιότητες. Εάν παραστεί ανάγκη, θα πραγματοποιηθούν επαφές με τα κράτη μέλη με αποκλειστικό στόχο την αναθεώρηση και την εξεύρεση τρόπων για την εξάλειψη των επιφυλάξεων που διατηρεί η Επιτροπή (ανάλογη αναθεώρηση έχει ήδη προγραμματισθεί για το 2008). Εφόσον τα κράτη μέλη αδυνατούν να παρουσιάσουν πρόοδο προς την κατεύθυνση αυτή, η Επιτροπή θα εξετάσει το ενδεχόμενο να κινήσει διαδικασίες παράβασης.

ΣΤ) Κοινή γεωργική πολιτική (έγγραφο εργασίας της Επιτροπής, σημεία 18-20)

Η Επιτροπή και τα κράτη μέλη συνεχίζουν τις προσπάθειές τους να ενισχύσουν τα συστήματα ελέγχου και διαχείρισης, μολονότι σημαντικές βελτιώσεις έχουν ήδη επιτευχθεί στη διαχείριση των δαπανών για την κοινή γεωργική πολιτική (ΚΓΠ). Το Ευρωπαϊκό Ελεγκτικό Συνέδριο αναγνωρίζει ότι το ολοκληρωμένο σύστημα διαχείρισης και ελέγχου (ΟΣΔΕ), όταν εφαρμοσθεί σωστά, αποτελεί αποτελεσματικό σύστημα ελέγχου το οποίο μπορεί να περιορίσει τον κίνδυνο παράτυπων δαπανών.

Το ολοκληρωμένο σύστημα διαχείρισης και ελέγχου (ΟΣΔΕ) καλύπτει αυτή τη στιγμή περίπου το 84,5% των δαπανών του ΕΓΤΕ. Ως αποτέλεσμα των διαφόρων μεταρρυθμίσεων η κάλυψη αυτή θα αυξηθεί σε περίπου 89% μέχρι το 2010 και σε περίπου 92% μέχρι το 2013, γεγονός που θα πρέπει να εντείνει τη θετική τάση και να συμβάλει περαιτέρω στη μείωση του συνολικού κινδύνου.

Όσον αφορά τους όρους επιλεξιμότητας για τα γεωργοπεριβαλλοντικά μέτρα που αφορούν την αγροτική ανάπτυξη, τα κράτη μέλη υποχρεούνται τώρα να εξασφαλίζουν ότι όλα τα μέτρα αγροτικής ανάπτυξης, συμπεριλαμβανομένων των γεωργοπεριβαλλοντικών μέτρων, είναι επαληθεύσιμα και ελέγξιμα και ότι οι ρυθμίσεις ελέγχου στο επίπεδο των κρατών μελών παρέχουν επαρκή εχέγγυα ότι θα τηρηθούν τα κριτήρια επιλεξιμότητας και οι άλλες δεσμεύσεις. Το θέμα εξετάστηκε επίσης στο πλαίσιο του προγραμματισμού όσον αφορά την αγροτική ανάπτυξη για την περίοδο 2007-2013.

Όσον αφορά την εκκαθάριση των λογαριασμών, η εφαρμογή του νέου «κανόνα 50/50» που προσδιορίζεται στο άρθρο 32 παράγραφος 5 του κανονισμού (ΕΚ) αριθ. 1290/2005 βασίζεται σε στοιχεία που παρέχουν τα κράτη μέλη και πιστοποιούνται από τους οργανισμούς πιστοποίησης. Η Επιτροπή παρακολουθεί την εφαρμογή του εν λόγω κανόνα διενεργώντας επιτόπιους ελέγχους και ελέγχους βάσει εγγράφων, που ενδέχεται να οδηγήσουν σε δημοσιονομικές διορθώσεις σε περίπτωση παράνομων πρακτικών.

Ζ ) Διαρθρωτικά μέτρα (έγγραφο εργασίας της Επιτροπής, σημεία 21-25)

Η Επιτροπή συνεχίζει να συνεργάζεται στενά με τα κράτη μέλη προκειμένου να βελτιώσει τα συστήματα ελέγχου και διαχείρισης για τις διαρθρωτικές δαπάνες. Στις πρόσφατες δράσεις συγκαταλέγεται η έκδοση κατευθυντήριων γραμμών σχετικά με την ορθή πρακτική για τους διαχειριστικούς ελέγχους (COCOF 08/0020/02) και τους ελέγχους των αρχών πιστοποίησης (COCOF 08/0014/01), καθώς και το εκπαιδευτικό σεμινάριο για 500 εκπροσώπους των εθνικών αρχών πιστοποίησης και διαχείρισης που οργανώθηκε τον Ιούνιο του 2008. Περαιτέρω μέτρα αναφέρονται στο σχέδιο δράσης της Επιτροπής της 19 ης Φεβρουαρίου 2008 για την ενίσχυση του εποπτικού ρόλου της στον τομέα αυτό (COM(2008) 97). Η Επιτροπή πραγματοποιεί επίσης ετήσιες συνεδριάσεις συντονισμού με τα εθνικά ελεγκτικά όργανα, παράλληλα με τις τακτικές συζητήσεις που διεξάγει με τα κράτη μέλη για θέματα διαχείρισης και ελέγχου στο πλαίσιο, αφενός, της επιτροπής διαχείρισης διαρθρωτικών δράσεων και, αφετέρου, τεχνικών συνεδριάσεων ad hoc.

Η Επιτροπή, με όλες τις δραστηριότητες καθοδήγησης, κατάρτισης και συντονισμού, έχει ως στόχο την απλούστευση της καθημερινής χρήσης των κεφαλαίων διευκρινίζοντας τις απαιτήσεις και αποφεύγοντας τους διπλούς ελέγχους. Η Επιτροπή λαμβάνει ειδικά μέτρα για να ενθαρρύνει τη χρήση των διατάξεων για τα κατ'αποκοπή ποσοστά και το μερικό κλείσιμο και να παρέχει καθοδήγηση για τους κανόνες επιλεξιμότητας. Τα μέτρα αυτά αναφέρονται στο σχέδιο δράσης της Επιτροπής της 19ης Φεβρουαρίου 2008, δράσεις 4.3 και 4.4.

Η Επιτροπή θεωρεί ότι οι δραστηριότητές της λογιστικού ελέγχου έχουν ήδη αποφέρει αποτελέσματα και έχουν βελτιώσει τα συστήματα ελέγχου και διαχείρισης, για παράδειγμα με την εφαρμογή σχεδίων διορθωτικών μέτρων, αλλά προσπαθεί να αυξήσει τον αντίκτυπό τους επιταχύνοντας την έγκριση αποφάσεων όταν χρειάζεται να ανασταλούν πληρωμές ή να εφαρμοσθούν δημοσιονομικές διορθώσεις.

Η Επιτροπή αναφέρει τώρα τις δημοσιονομικές διορθώσεις και ανακτήσεις που προκύπτουν από τις δικές της ελεγκτικές εργασίες ή τις ελεγκτικές εργασίες του Ελεγκτικού Συνεδρίου στον τομέα των διαρθρωτικών δράσεων στους ετήσιους λογαριασμούς καθώς και σε τριμηνιαία βάση. Στοιχεία για τις ανακτήσεις από τα κράτη μέλη δημοσιεύονται επίσης στην ετήσια έκθεση σχετικά με την εφαρμογή των διαρθρωτικών ταμείων.

H ) Εσωτερικές πολιτικές, συμπεριλαμβανομένης της έρευνας (έγγραφο εργασίας της Επιτροπής, σημεία 26-32)

Ο κύριος κίνδυνος όσον αφορά τη νομιμότητα και κανονικότητα των δαπανών για την έρευνα είναι ότι οι δικαιούχοι διογκώνουν τις δαπάνες στις δηλώσεις που υποβάλλουν, και ότι αυτό μεταγενέστερα δεν ανιχνεύεται ούτε διορθώνεται από την Επιτροπή. Πολυάριθμα σφάλματα που θίγουν τη νομιμότητα και κανονικότητα μπορούν να ανιχνευθούν (και συνεπώς να διορθωθούν) μόνον με τη διενέργεια επιτόπιων ελέγχων. Για την αντιμετώπιση του προβλήματος αυτού, η Επιτροπή έχει μεταθέσει το επίκεντρο της στρατηγικής ελέγχου της στον εντοπισμό και τη διόρθωση των σφαλμάτων εκ των υστέρων, αφού έχει πραγματοποιηθεί η πληρωμή. Οι ΓΔ Έρευνας έχουν εφαρμόσει τη στρατηγική ελέγχου του 6ου ΠΠ που συνίσταται σε αύξηση του αριθμού των ελέγχων, νέα στρατηγική δειγματοληψίας και τη διόρθωση συστημικών σφαλμάτων εάν αυτά έχουν επαναληφθεί από τον ίδιο δικαιούχο σε άλλες, μη ελεγχθείσες συμβάσεις. Η στρατηγική λογιστικού ελέγχου εφαρμόζεται για περίοδο τεσσάρων ετών. Λόγω του πολυετούς χαρακτήρα της, η αποτελεσματικότητα της στρατηγικής ελέγχου της ΓΔ Έρευνα μπορεί να αποτιμηθεί και να υπολογισθεί πλήρως στα τελικά στάδια της ζωής του προγράμματος πλαισίου. Προσπάθειες καταβλήθηκαν επίσης για να απλοποιηθούν και να διευκρινισθούν οι κατευθυντήριες γραμμές για τον υπολογισμό και τη δήλωση των δαπανών για τους δικαιούχους και τους ελεγκτές πιστοποίησης.

Στον τομέα της εκπαίδευσης και του πολιτισμού, η Επιτροπή εφαρμόζει αναθεωρημένη στρατηγική εποπτείας που βασίζεται στην προσέγγιση του «ολοκληρωμένου πλαισίου ελέγχου». Αυτό περιλαμβάνει εκ των προτέρων δηλώσεις αξιοπιστίας για την περίοδο 2007-2013 που εκδίδουν οι εθνικές αρχές και ετήσιες εκ των υστέρων δηλώσεις αξιοπιστίας όσον αφορά τη χρησιμοποίηση κεφαλαίων κατά το προηγούμενο έτος. Η συνέχεια των συστάσεων όσον αφορά τον λογιστικό έλεγχο των συστημάτων έχει ενσωματωθεί στη διαδικασία αξιολόγησης των εκ των προτέρων δηλώσεων αξιοπιστίας για την περίοδο 2007-2013 που εκδίδουν οι εθνικές αρχές και παρακολουθείται διαρκώς. Επιπλέον, οι κανόνες για τα νέα προγράμματα 2007-2013 στον τομέα της εκπαίδευσης και του πολιτισμού έχουν απλοποιηθεί και χρησιμοποιούνται ευρέως οι δυνατότητες χρηματοδότησης με κατ’ αποκοπή ποσό ή ενιαίο ποσοστό.

Η Επιτροπή λαμβάνει τα κατάλληλα μέτρα ώστε να συμμορφωθεί με τη σύσταση του Συμβουλίου σχετικά με τις καθυστερημένες πληρωμές στους δικαιούχους και την ανάγκη να συμμορφωθεί με τις προθεσμίες των πράξεων δαπανών που τίθενται στον δημοσιονομικό κανονισμό. Οι καταβληθείσες προσπάθειες είχαν ως αποτέλεσμα να αυξηθεί το ποσοστό των έγκαιρων πληρωμών. Το θέμα παρακολουθείται στενά και με τη μέγιστη προσοχή ώστε να βελτιωθεί περαιτέρω.

Θ) Εξωτερικές δράσεις (έγγραφο εργασίας της Επιτροπής, σημεία 33-35)

Η Επιτροπή ανέλαβε σειρά δράσεων με σκοπό τη βελτίωση των συστημάτων που έχουν σχεδιασθεί για να εξασφαλισθεί η νομιμότητα και η κανονικότητα των δαπανών για τις εξωτερικές δράσεις στο επίπεδο των φορέων υλοποίησης σχεδίων: τυποποιημένη συγγραφή υποχρεώσεων για τον έλεγχο των δαπανών για τις επιχορηγήσεις και τις συμβάσεις υπηρεσιών παρεχόμενων έναντι αμοιβής (υποχρεωτική από τον Φεβρουάριο του 2006), νέα τυποποιημένη συγγραφή υποχρεώσεων για τους λογιστικούς ελέγχους των συστημάτων δημοσιονομικής διαχείρισης (υποχρεωτική από τον Οκτώβριο του 2007), ετήσια ενοποίηση των αποτελεσμάτων των εξωτερικών λογιστικών ελέγχων σε έκθεση σύνθεσης με στόχο τον προσδιορισμό μίας τυπολογίας ευρημάτων και διορθωτικών δράσεων, ανάπτυξη συστήματος ελέγχου CRIS που θα πρέπει να βελτιώσει την αναφορά των αποτελεσμάτων των λογιστικών ελέγχων.

Στον τομέα της ανθρωπιστικής βοήθειας, η σχέση μεταξύ ελέγχων στην έδρα και επιτόπιων ελέγχων έχει αναθεωρηθεί και πρέπει να αξιολογηθεί στο πλαίσιο μιας συνολικής στρατηγικής ελέγχου. Το 2007 ο αριθμός των επιτόπιων ελέγχων αυξήθηκε σε 37 από 20 που πραγματοποιήθηκαν το 2006.

Ι) Προενταξιακή στρατηγική ( έγγραφο εργασίας της Επιτροπής, σημεία 36-38)

Η Επιτροπή συνεχίζει να παρακολουθεί στενά τα εθνικά συστήματα εποπτείας και ελέγχου όσον αφορά τις δαπάνες στο πλαίσιο των προενταξιακών προγραμμάτων, και, όπου παραστεί ανάγκη, συνιστά ένθερμα στις δικαιούχες χώρες να αναλάβουν δράση για να διορθώσουν μη ικανοποιητικές καταστάσεις. Όσον αφορά το πρόγραμμα Sapard, η Επιτροπή έχει εντατικοποιήσει περαιτέρω τους ελέγχους της και την παρακολούθηση της συνέχειάς τους όπως συνέστησε το Συμβούλιο. Τα προγράμματα Sapard έχουν κλείσει βάσει της αίτησης πληρωμής για το τελικό υπόλοιπο, της απόφασης για την εκκαθάριση των λογαριασμών και της τελικής έκθεσης εκτέλεσης.

ΙΑ) Διοικητικές δαπάνες ( έγγραφο εργασίας της Επιτροπής, σημεία 39-46)

Όσον αφορά τις δημόσιες συμβάσεις, το OIB και το OIL έλαβαν ειδικά μέτρα ελέγχου για τη βελτίωση της διαχείρισης των συμβάσεων, όπως αναφέρεται στην απάντηση της Επιτροπής στην ετήσια έκθεση του Συνεδρίου για το 2006. Για τις δαπάνες ακινήτων, το άρθρο 126 παράγραφος 1 στοιχείο η) των εκτελεστικών διατάξεων επιτρέπει τις διαδικασίες με διαπραγμάτευση.

Όσον αφορά τις συνταξιοδοτικές υποχρεώσεις της Κοινότητας, η Επιτροπή έδωσε τα στοιχεία και τις εκτιμήσεις, όπως της είχε ζητηθεί, όταν υπέβαλε το ΠΣΠ στην επιτροπή προϋπολογισμού του Συμβουλίου στις 10.6.2008 και διαβίβασε πρόσθετα έγγραφα στις 13.6.2008. Στο εξής αυτό θα αποτελεί μέρος της τυπικής διαδικασίας υποβολής.

Όσον αφορά τους οργανισμούς, η Επιτροπή ενέκρινε στις 9.7.2008 την αναθεώρηση του πλαισίου δημοσιονομικού κανονισμού[1], που περιλαμβάνει διατάξεις οι οποίες ενισχύουν την υποχρέωση των οργανισμών να υποβάλλουν, στις αιτήσεις πληρωμών, αυστηρές προβλέψεις των πραγματικών ταμειακών απαιτήσεών τους για όλη τη διάρκεια του έτους ώστε να αποφεύγονται οι άσκοπες ταμειακές κινήσεις. Αυτό θα πρέπει να επιτρέψει στην Επιτροπή να παρακολουθεί εκ του σύνεγγυς τα ταμειακά υπόλοιπα των οργανισμών και θα πρέπει να οδηγήσει σε αυστηρότερο προγραμματισμό και μεγαλύτερη διαφάνεια, όπως αναφέρεται και στην κοινή δήλωση της 13ης Ιουλίου 2008.

Οι εν λόγω οργανισμοί είναι ανεξάρτητοι κοινοτικοί οργανισμοί που φέρουν την πλήρη νομική και οικονομική ευθύνη για τη διαχείριση των ίδιων πόρων τους. Εντός των ορίων των διαθέσιμων πόρων, η Επιτροπή υποστήριξε και θα συνεχίσει να υποστηρίζει τους εν λόγω οργανισμούς παρέχοντάς τους τη δυνατότητα να χρησιμοποιούν τη γνώση, την εμπειρία και τις συμβουλές τις Επιτροπής στον τομέα της χρηματοοικονομικής διαχείρισης.

Επιπλέον, από τον Μάρτιο του 2008 θα αρχίσει να πραγματοποιείται οριζόντια αξιολόγηση στο πλαίσιο της ανακοίνωσης της Επιτροπής "Ευρωπαϊκοί οργανισμοί: Πορεία προς το μέλλον". Μεταξύ άλλων, η εν λόγω αξιολόγηση θα εκτιμήσει τον αντίκτυπο των οργανισμών στην εσωτερική οργάνωση και στις δραστηριότητες της Επιτροπής. Η διοργανική ομάδα εργασίας που η Επιτροπή προτείνει να δημιουργηθεί με το Ευρωπαϊκό Κοινοβούλιο και το Συμβούλιο θα συμβάλει μεταξύ άλλων στον ορισμό των στόχων και του πεδίου εφαρμογής της εν λόγω οριζόντιας αξιολόγησης. Η Επιτροπή προτίθεται να υποβάλει έκθεση σχετικά με τα αποτελέσματα της αξιολόγησης αυτής μέχρι το 2009-2010.

ΙΒ) Χρηματοδοτικά μέσα και τραπεζικές δραστηριότητες ( έγγραφο εργασίας της Επιτροπής, σημεία 47-48)

Όσον αφορά τη διαχείριση των τραπεζικών μέτρων στην περιοχή της Μεσογείου βάσει του κανονισμού MEDA, οι ελλείψεις που διαπιστώθηκαν από το Ελεγκτικό Συνέδριο αφορούν το παρελθόν και έχουν αποκατασταθεί. Η σύμβαση διαχείρισης μεταξύ Επιτροπής και Ευρωπαϊκής Τράπεζας Επενδύσεων (ΕΤΕπ) είναι σε φάση αναδιαπραγμάτευσης.

II. Ειδικές εκθέσεις του Ελεγκτικού Συνεδρίου ( έγγραφο εργασίας της Επιτροπής, σημεία 49-63)

Το Συμβούλιο υπέβαλε στην Επιτροπή σειρά συστάσεων σχετικά με ειδικές εκθέσεις που δημοσίευσε το Ελεγκτικό Συνέδριο το 2006 και το 2007. Οι απαντήσεις της Επιτροπής στις εν λόγω συστάσεις περιλαμβάνονται στο έγγραφο εργασίας της Επιτροπής (σημεία 49-63).

III. Ευρωπαϊκά Ταμεία Ανάπτυξης ( έγγραφο εργασίας της Επιτροπής , σημεία 64-66)

Η Επιτροπή έλαβε δεόντως υπόψη της τις συστάσεις του Συμβουλίου όσον αφορά τα Ευρωπαϊκά Ταμεία Ανάπτυξης. Όσον αφορά τους λογαριασμούς, μετά τη μετάβαση από το OLAS στο σύστημα CRIS, οι λογιστικές διαδικασίες, και ειδικά το κλείσιμο των λογαριασμών, θα αυτοματοποιηθούν. Ωστόσο, μολονότι το κλείσιμο των λογαριασμών γίνεται προς το παρόν με το χέρι, έχουν διενεργηθεί πολυάριθμοι έλεγχοι για την αποφυγή σφαλμάτων.

Όσον αφορά τη δημοσιονομική στήριξη, η Επιτροπή επιβεβαιώνει ότι, στις διαδικασίες για τη χορήγηση δημοσιονομικής στήριξης και πριν τη μεταφορά κεφαλαίων, φροντίζει να τηρούνται οι όροι της συμφωνίας του Κοτονού και των συμβάσεων χρηματοδότησης.

Πληροφορίες όσον αφορά τη διαχείριση κινδύνου, την ανάλυση του εσωτερικού συστήματος ελέγχου και τους λογιστικούς ελέγχους πράξεων είναι διαθέσιμες στην ετήσια έκθεση δραστηριοτήτων του EuropeAid 2007.

* * *

[1] Κανονισμός (ΕΚ, Ευρατόμ) αριθ. 652/2008 της Επιτροπής, της 9ης Ιουλίου 2008 , για την τροποποίηση του κανονισμού (ΕΚ, Ευρατόμ) αριθ. 2343/2002 για τη θέσπιση δημοσιονομικού κανονισμού-πλαισίου για τους οργανισμούς που αναφέρονται στο άρθρο 185 του κανονισμού (ΕΚ, Ευρατόμ) αριθ. 1605/2002 του Συμβουλίου, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.